Leif Sverdrup

Leif Johan «Jack» Sverdrup (født 11. januar 1898 på Ytre Sula i Solund, død 2. januar 1976 i St. Louis i Missouri) var en norsk-amerikansk ingeniør og general i U.S. Army Corps of Engineers. Han er best kjent for sin tjeneste i det sørvestre Stillehavet under andre verdenskrig, der han var sjefsingeniør under general Douglas MacArthur.

Sverdrup emigrerte til USA i 1914. Etter å ha tjenestegjort i U.S. Army under første verdenskrig, studerte han byggeteknikk ved University of Minnesota. Etter ferdig ingeniørutdanning i 1921 arbeidet han en periode for Missouri State Highway Department. Deretter etablerte han Sverdrup & Parcel, et ingeniørfirma som spesialiserte seg på brokonstruksjon, sammen med sin tidligere professor ved universitetet, John Ira Parcel. Firmaet var involvert i byggingen av en rekke betydningsfulle broer, blant annet Washington Bridge og Amelia Earhart Bridge over Missouri og Hurricane Deck Bridge over Lake of the Ozarks.

I 1941 ble Sverdrup involvert i byggingen av et nettverk av flystriper i Stillehavet. I 1942 ble han utnevnt til oberst i U.S. Army og ble sjef for konstruksjonsavdelingen i general MacArthurs område i det sørvestre Stillehavet. Samme år foretok han tre rekognoseringsturer over Owen Stanley-fjellene i fiendtlig territorium på Ny-Guinea, en bragd han ble dekorert med Silver Star og Distinguished Service Medal for. I 1944 ble han krigsskueplassens sjefsingeniør.

Etter krigen var han sjef for 102. infanteridivisjon i U.S. Army Reserve fra 1947 til 1958. Sverdrup & Parcel gikk over til å prosjektere og overvåke byggingen av en rekke større byggeprosjekter, så som Arnold Engineering Development Center og Chesapeake Bay brotunnel.

Leif Sverdrup var sønn av teologen Edvard Sverdrup, bror av ingeniøren Einar Sverdrup og halvbror av professor Harald Ulrik Sverdrup. Han var dessuten svigersønn av den  norsk-amerikanske legen Kristian Egilsrud.

Referanser

Litteratur 
 Franzwa, Gregory M.; Ely, William J. (1980), Leif Sverdrup: Engineer Soldier At His Best, Gerald, Missouri: The Patrice Press, ISBN 0-935284-12-5

Eksterne lenker 
 

Generaler fra USA
Ingeniører fra USA
Personer fra USA under andre verdenskrig
Personer fra USA født i Norge
Silver Star
Personer fra Solund kommune
Honorære utnevnelser til Order of the British Empire